Αντορσελίνο Τούτα

Ο **Αντορσελίνο Γουέσλεϊ Γκόμες ντα Σίλβα** {πορτογαλικά: ** Adorcelino Wesley Gomes da Silva**}, ευρύτερα γνωστός ως **Τούτα**, γεννημένος στις 17 Μαρτίου 1984 στο Nova Iguaçu, της Βραζιλίας, είναι Βραζιλιάνος βετεράνος ποδοσφαιριστής ο οποίος έμεινε στις μνήμες των φιλάθλων ως ένα καθαρόαιμο, φουλ επιθετικογενές δεξί μπακ.

## Ποδοσφαρική καριέρα
Ο Τούτα ξεκίνησε την ποδοσφαιρική του διαδρομή από τα τμήματα υποδομών της Σάντος. Από το 2002 αγωνίζονταν στην Κ20 του συλλόγου χωρίς όμως να πραγματοποίησε ποτέ συμμετοχές στην ανδρική ομάδα.

Τη σεζόν 2004/05 μεταπήδησε στην Γκρέμιο ΦΜΠΑ, αγωνιζόμενος 2 φορές σε επίσημα ματς της Κ20 του συλλόγου. 

To 2005, ο Τούτα υπέγραψε συμβόλαιο συνεργασίας **Porto Alegre Futebol Clube** (μια μικρή ομάδα του Πόρτο Αλέγκρε, την οποία είχε αγοράσει ο **Roberto de Assis Moreira**, αδελφός, ατζέντης και σύμβουλος του διάσημου Ροναλντίνιο). Η ομάδα αυτή στην ουσία λειτουργούσε ως σκαλοπάτι για την προώθηση νεαρών ταλαντούχων παικτών κυρίως σε ευρωπαϊκούς συλλόγους.

Το Μάρτιο του 2006, η εταιρία του Roberto de Assis Moreira υπέγραψε πενταετές συμβόλαιο εμπορικής συνεργασίας με τον Άρη Θεσσαλονίκης.  Σκοπός αυτής της συνεργασίας ήταν η στελέχωση του Άρη με φθηνούς, φερέλπιδες Βραζιλιάνους ποδοσφαιριστές.

Στα πλαίσια αυτής της συμφωνίας, ο Τούτα, μαζί με τους συμπατριώτες του, Τίνγκα, Νέγκρι και  Νασιμέντο και Βαϊσχάιμερ έφτασαν στη Θεσσαλονίκη και εντάχθηκαν στο δυναμικό των «κιτρίνων». 

Με προπονητή τον Γκιγιέρμο Όγιος, που ευνοούσε την παρουσία Λατινοαμερικάνων ποδοσφαιριστών στην ενδεκάδα, ο Τούτα ξεκίνησε τη χρονιά ως βασικός δεξιός οπισθοφύλακας. Οι συχνές προωθήσεις του και το άκρως επιθετικογενές παιχνίδι του άρεσαν στους φίλους της ομάδας, πλην όμως τα αποτελέσματα της ομάδας ήταν μέτρια. Η έλευση του νέου προπονητή Κίκε Ερνάντεθ στα μέσα της σεζόν, μείωσε μεν τις συμμετοχές του Τούτα αλλά δεν τον έθεσε στο περιθώριο της ομάδας.

Ο Τούτα ντεμπουτάρισε στις 20 Αυγούστου 2006 στον εκτός έδρας αγώνα με τον Λάρισα 
 
Ο Τούτα, παρέμεινε στους «κιτρινόμαυρους» μέχρι το καλοκαίρι του 2007, χωρίς όμως να θέλξει ιδιαίτερα με την απόδοσή του. Στον ένα χρόνο της παρουσίας του, κατέγραψε συνολικά 16 συμμετοχές στο Πρωτάθλημα χωρίς να σημειώσει κάποιο τέρμα.

Τελικά, η ομάδα κατέκτησε την 4η θέση στην αγωνιστική σεζόν Σούπερ Λίγκα 2006–07 και κέρδισε πανάξια το εισιτήριο για το Κύπελλο ΟΥΕΦΑ της επόμενης χρονιάς αλλά οι ποδοσφαιριστές που έφτασαν στο Χαριλάου μέσω του Ασίς δεν ήταν αυτοί που ξεχώρισαν. 
Το καλοκαίρι του 2007, η οριστική κατάρρευση της συμφωνίας Άρη-Ασίς, οδήγησε τους παίκτες σε μεταγραφή-πακέτο στην κυπριακή ομάδα του ΑΠΟΠ Κινύρας. 

Την περίοδο 2007-08 ο ΑΠΟΠ Κινύρας κατέκτησε την όγδοη θέση στο πρωτάθλημα κι ο Τούτα αγωνίστηκε σε 14 ματς χωρίς να σκοράρει σε κάποιο από αυτά. Το πρώτο του επίσημο ματς με τη φανέλα του ΑΠΟΠ ήταν την 1η Σεπτεμβρίου 2007, στο νικηφόρο (με 4-2) εντός έδρας αγώνα κόντρα στην Νέα Σαλαμίνα. 

Το 2009, ο Τούτα επέστρεψε ξανά στη Βραζιλία και συνέχισε την καριέρα του για μια διετία (2009-11) ξανά στην  Porto Alegre Futebol Clube, αναμένοντας κάποια καλή πρόταση συνεργασίας από κάποιο ευρωπαϊκό σύλλογο. Καθώς μια τέτοια πρόταση δεν ήρθε ποτέ, συνέχισε ως ερασιτέχνης ποδοσφαιριστής σε ομάδες χαμηλότερων κατηγοριών του Βραζιλιάνικου ποδοσφαίρου, όπως στην «SC São Paulo» (2011), στην ομάδα της γενέτειράς του την «Artsul Nova Iguaçu» (2012), στην «Ypiranga Erechim» (2013), στην «FC Marau» (2014) και τέλος στην «SER Santo Ângelo» (2015), όπου και κρέμασε τα ποδοσφαιρικά του παπούτσια.

## Παραπομπές

## Εξωτερικοί σύνδεσμοι

*[http ://www.transfermarkt.gr/tuta/profil/spieler/42919 Προφίλ Τούτα στο transfermarkt.gr]
*Το rewind του Τούτα στο AllAboutARIS: “Ο αδελφός του Ροναλντίνιο και ο κόσμος στο αεροδρόμιο”
*Προφίλ του Τούτα στο ogol.com.br

Κατηγορία:Βραζιλιάνοι ποδοσφαιριστές
Κατηγορία:Βραζιλιάνοι ποδοσφαιριστές στο εξωτερικό
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Γκρέμιο Φουτεμπόλ Πόρτο Αλεγκρένσε
Κατηγορία:Ποδοσφαιριστές Σάντος Φουτεμπόλ Κλούμπε
Κατηγορία:Ποδοσφαιριστές ΑΠΟΠ Κινύρα Πέγειας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ξένοι ποδοσφαιριστές στην Κύπρο